Псоми медалхэр къахь
Волгоград къалэм щекIуэкIащ шабзэкIэ нэщанэ еуэнымкIэ япэ чемпионат зэIухарэ зэхьэзэхуэрэ. Абы хэтащ Краснодар крайм, Ростов, Астрахань област-хэм, Къалмыкъ, Къэбэрдей-Балъкъэр республикэхэм, Волгоград къалэм щыщ спортсменхэр.
Ди республикэм икIа спортсмен псоми медаль зэмылIэужьыгъуэхэр зыIэрагъэхьауэ къекIуэлIэжащ. Щызэпеуа лIэужьыгъуэхэм елъытауэ хъыджэбз цIыкIухэм я деж япэ увыпIэхэр щаубыдащ Щоджэн Салимэ, Пышная Анастасие, Кулюшинэ Наталье сымэ. Соколовэ Янэ етIуанэ хъуащ. ЩIалэ цIыкIухэм я зэпеуэм дыщэ медалыр къыщихьащ Пащты Аслъэн. Дыжьыныр къылъысащ Тимченкэ Максим.
Зи узыншагъэм сэкъат иIэ спортсменхэм я зэхьэзэхуэм дыщэ медалхэр къыщахьащ Мэрем Ислъамрэ КIыщ Ахьмэдрэ.
Гуп зэпеуэми пашэныгъэр щызыубыдар Къэбэрдей-Балъкъэрым и спортсменхэрщ. «Шабзауэ нэхъ Iэзэ» лIэужьыгъуэмкIэ саугъэт щхьэхуэр къыхуагъэфэщащ Кулюшинэ Янэ.
ТекIуахэмрэ къыхэжаныкIахэмрэ медалхэр, грамотэхэр, кубокхэр яритащ атлетикэ псынщIэмкIэ Олимп чемпион, зыбжанэрэ дуней псом бжьыпэр щызыубыда, Волгоград областым ШабзэкIэ нэщанэ еуэнымкIэ и федерацэм и президент Лебедевэ Татьянэ.
Ди спортсменхэр зэхьэзэхуэм хуагъэхьэзыращ Кулюшинхэ Александррэ Натальерэ.
ЖЫЛАСЭ Замир.
